ΓΡΑΠΤΗ ΕΡΩΤΗΣΗ E-3362/98

υποβολή: Anita Pollack (PSE) προς την Επιτροπή

(16 Νοεμβρίου 1998)

Θέμα: Βιομηχανική μετατροπή

Μπορεί η Επιτροπή να εξηγήσει ακριβώς τι είναι η "υψηλού επιπέδου επιτροπή" για τη βιομηχανική μετατροπή; Πώς συγκροτήθηκε, ποια είναι η αποστολή της, ποια είναι η σύνθεσή της και πότε προτίθεται να υποβάλει έκθεση;

Η απάντηση του κ. Flynn εξ ονόματος της Επιτροπής

(10 Φεβρουαρίου 1999)

Η Ευρωπαϊκή Επιτροπή συνέστησε ομάδα εμπειρογνωμόνων υψηλού επιπέδου σχετικά με τις οικονομικές και κοινωνικές συνέπειες της βιομηχανικής αλλαγής σε απάντηση στο Ευρωπαϊκό Συμβούλιο στο Λουξεμβούργο που πραγματοποιήθηκε το Νοέμβριο του 1997.

Η εντολή της ομάδας ήταν να αναλύσει τις βιομηχανικές αλλαγές και να υποβάλει συστάσεις για μέτρα ή νομοθετικές πράξεις που μπορούν να αναπτυχθούν, όπου κρίνεται απαραίτητο, ή να προσαρμοστούν από επιτυχημένες πρακτικές όσον αφορά την απασχόληση και την οικονομική ανάπτυξη. Βάσει της ανάλυσης των δυνάμεων που κινούν τη βιομηχανική αλλαγή, ζητήθηκε από την ομάδα να εξετάσει πώς μπορεί να προβλεφθεί και πώς μπορεί να αντιμετωπισθεί η αλλαγή, μέσω οικονομικών και κοινωνικών πολιτικών, καθώς και να εντοπίσει τον αντίκτυπο της αλλαγής σε διάφορους κλάδους της βιομηχανίας, συμπεριλαμβανομένων όσων αξίζουν ιδιαίτερη προσοχή. Ζητήθηκε επίσης από την ομάδα να εξετάσει τη συνεισφορά του κοινωνικού διαλόγου και τον αντίκτυπο των δημόσιων πολιτικών (όπως τα διαρθρωτικά ταμεία και οι κρατικές ενισχύσεις) στην επιτυχή διευθέτηση της βιομηχανικής αλλαγής.

Τα μέλη της ομάδας επέλεξε η Ευρωπαϊκή Επιτροπή και περιλαμβάνουν βιομηχάνους, συνδικαλιστές και πρώην υπουργούς κυβερνήσεων. Πρόεδρος ήταν ο κ. Pehr G. Gyllenhammar και τα άλλα μέλη ήταν ο κ. Marcus Beresford, ο κ. Jacques Chereque, ο κ. F. Wouter Huibregtsen, ο κ. Heinz Klinkhammer, η κ. Maria João Rodrigues, ο κ. Bruno Trentin, και ο εισηγητής κ. Bernard Brunhes.

Η ομάδα υπέβαλε μια προσωρινή έκθεση στο Ευρωπαϊκό Συμβούλιο στο Cardiff τον Ιούνιο του 1998 και την τελική έκθεση στο Ευρωπαϊκό Συμβούλιο στη Βιέννη το Δεκέμβριο του 1998.

Οι κύριες συστάσεις της ομάδας ήταν:

- οι εταιρείες πρέπει να ενθαρρυνθούν ώστε να μιμηθούν τις καλύτερες πρακτικές σε εθελοντική βάση. Θα πρέπει να γίνει χρήση της νομοθεσίας για να εμποδιστεί η ανάρμοστη συμπεριφορά;

- πρέπει να αναπτυχθεί ο κοινωνικός διάλογος για να εξαντληθεί το δυναμικό του σε όλα τα επίπεδα;

- Η Ευρωπαϊκή Επιτροπή πρέπει να δημιουργήσει ένα υποκινητικό εργασιακό περιβάλλον ολοκληρώνοντας την ενιαία αγορά, αναπτύσσοντας μια παγκόσμιας τάξης υποδομή για την κοινωνία της πληροφορίας, χωρίς να θυσιαστεί η προαγωγή των φυσικών υποδομών και ενθαρρύνοντας τις μικρομεσαίες επιχειρήσεις με ιδιαίτερη έμφαση στην άρση των διοικητικών φραγμών και στη διευκόλυνση της πρόσβασης στο κεφάλαιο επιχειρηματικού κινδύνου.

- τα εκπαιδευτικά συστήματα πρέπει να προετοιμάζουν τους πολίτες για να ενταχθούν στην οικονομία και για μια διαρκή πορεία προσαρμογής των δεξιοτήτων τους μέσω της δια βίου μάθησης. Ένας ευρωπαϊκός "καταστατικός χάρτης δεξιοτήτων" που θα αντανακλά τις ανάγκες της αγοράς εργασίας θα μπορούσε να καθοδηγήσει στην επιλογή καριέρας υπό αυτή την έννοια;

- οι επιχειρήσεις πρέπει να επωμισθούν την κύρια ευθύνη για την πρόβλεψη των αλλαγών;

- η Ευρωπαϊκή Επιτροπή πρέπει να ενισχύσει αυτή τη διαδικασία με τη δημιουργία ενός παρατηρητηρίου της βιομηχανικής αλλαγής;

- οι μεγάλες επιχειρήσεις πρέπει να ενθαρρυνθούν για να ετοιμάσουν μια "έκθεση σχετικά με τη διαχείριση της αλλαγής";

- η Ευρωπαϊκή Επιτροπή πρέπει να αναγνωρίσει τη σημασία αναπτυξιακών τομέων όπως είναι οι προσωπικές υπηρεσίες και η δημιουργική τέχνη και η ψυχαγωγία και να δημιουργήσει ένα πλαίσιο που να προωθεί την ανάπτυξή τους;

- σε περίπτωση κρίσης η κύρια ευθύνη για δράση ανήκει στην επιχείρηση. Η κυβέρνηση δεν πρέπει να αναμιχθεί στη βιομηχανική αλλαγή, αν και οι αρχές τοπικής αυτοδιοίκησης μπορούν να επέμβουν με τη μορφή συντονιστή και ενδιαμέσου για να βοηθήσουν στις επιτυχείς διαπραγματεύσεις;

- όποια επιχείρηση προβεί σε απολύσεις χωρίς να έχει λάβει τα απαραίτητα μέτρα ώστε να εξασφαλίσει την απασχόληση των απολυθέντων πρέπει να αποκλείεται από κρατικές ενισχύσεις;

- οι συγκαλυμμένες επιδοτήσεις που διαστρεβλώνουν τον ανταγωνισμό πρέπει να σταματήσουν και οι άλλες ενισχύσεις να γίνουν απόλυτα διαφανείς, ώστε η κατάσταση να είναι συγκρίσιμη.

Η Ευρωπαϊκή Επιτροπή στέλνει αυτές τις εκθέσεις απευθείας στον κ. βουλευτή και στη Γραμματεία του Ευρωπαϊκού Κοινοβουλίου.